Končno poročilo pooblaščenca za zaslišanje (1)

Zadeva M.9014 – PKN Orlen/Grupa Lotos

(2021/C 196/04)

1. Komisija je 3. julija 2019 prejela priglasitev predlagane koncentracije, s katero bi podjetje Polski Koncern Naftowy ORLEN Spółka Akcyjna (v nadaljnjem besedilu: podjetje Orlen) pridobilo v smislu člena 3(1)(b) Uredbe Sveta (ES) št. 139/2004 (2) (v nadaljnjem besedilu: uredba o združitvah) izključni nadzor nad celotnim podjetjem Grupa Lotos Spółka Akcyjna (v nadaljnjem besedilu: podjetje Lotos) (v nadaljnjem besedilu: predlagana transakcija). Za namen tega poročila se podjetji Orlen in Lotos skupaj imenujeta „stranki“.

2. Komisija je 7. avgusta 2019 sprejela sklep o začetku postopka na podlagi člena 6(1)(c) uredbe o združitvah.

3. 23. in 30. septembra ter 22. novembra 2019 je sprejela štiri sklepe na podlagi člena 11(3) uredbe o združitvah, v skladu s katerimi morata stranki posredovati informacije, ki so bili predmet različnih zahtev, ki jih je Komisija poslala strankama (3). Zaradi teh sklepov je bil na podlagi člena 9(1) Uredbe Komisije (ES) št. 802/2004 (4) (v nadaljnjem besedilu: uredba o izvajanju uredbe o združitvah) zadržan rok iz člena 10(3) uredbe o združitvah. Komisija je z dopisom z dne 2. marca 2020 obvestila podjetje Orlen, da se je zadržanje roka končalo 28. februarja 2020, ko sta stranki posredovali zahtevane informacije.

4. Komisija je 7. aprila 2020 sprejela obvestilo o nasprotovanju. Podjetje Orlen je bilo 8. aprila 2020 uradno obveščeno o obvestilu o nasprotovanju (5), rok za predložitev pripomb pa mu je bil odobren do 24. aprila 2020. Podjetje Lotos je bilo 7. aprila 2020 tudi obveščeno o sprejetju obvestila o nasprotovanju in o možnosti predložitve pripomb v zvezi z njim v skladu s členom 13(2) uredbe o izvajanju uredbe o združitvah.

5. Podjetje Orlen je 8. aprila 2020 zaprosilo za podaljšanje za predložitev svojih pripomb v zvezi z obvestilom o nasprotovanju za pet delovnih dni, saj je pričakovalo, da bo za zbiranje podatkov in informacij med koronavirusno krizo potrebovalo več časa. Generalni direktorat za konkurenco je 14. aprila 2020 odobril to podaljšanje do 4. maja 2020.

6. Podjetje Orlen je 7. aprila 2020 dobilo dostop do dostopnih dokumentov v spisu Komisije z izročitvijo DVD-ja. Nadaljnji dostop do spisa je bil redno omogočen zaradi dokumentov, ki so se kasneje dodajali v spis. Nekateri podatki so bili dostopni samo za gospodarske svetovalce podjetja Orlen prek virtualne podatkovne sobe, da bi preverili sklepe, ki jih je Komisija sprejela na podlagi takih podatkov (6). Od strank nisem prejel nobene pritožbe ali zahteve v zvezi z dostopom do spisa.

7. Med 30. septembrom 2019 in 27. aprilom 2020 sem sprejel šest podjetij (konkurentov in/ali odjemalcev strank) kot zainteresiranih tretjih oseb v tej zadevi. Zainteresirane tretje osebe so prejele nezaupno različico obvestila o nasprotovanju, hkrati pa je bil določen rok za predložitev njihovih pripomb.

8. Podjetje Orlen je 4. maja 2020 predložilo pisni odgovor na obvestilo o nasprotovanju.

9. Istega dne je uradno sprejelo zaveze do Komisije na podlagi členov 8(2) in 10(2) uredbe o združitvah zaradi zagotovitve združljivosti predlagane transakcije z notranjim trgom in delovanjem Sporazuma EGP. Komisija je za te zaveze 6. maja 2020 izvedla tržni preizkus.

10. Podjetje Orlen je zahtevalo uradno ustno zaslišanje, ki je potekalo 11. maja 2020 (7).

11. Podjetje Orlen je 25. maja 2020 Komisiji predložilo revidirane zaveze. 26. maja 2020 je bil opravljen tudi tržni preizkus teh revidiranih zavez.

12. Komisija je 28. maja 2020 podjetju Orlen poslala dopis o dejstvih, v katerem ga je seznanila z dodatnimi dejanskimi elementi, ki so že bili vključeni v spis v času obvestila o nasprotovanju, a v tem obvestilu niso bili izrecno upoštevani, vendar so po mnenju Komisije na podlagi dodatne analize spisa pomembni za podporo njenih argumentov, in z nekaterimi dodatnimi dokazi, ki so bili Komisiji predloženi po sprejetju obvestila o nasprotovanju. Podjetje Orlen je predložilo svoj odgovor na ta dopis o dejstvih 3. junija 2020.

13. Komisiji so bile 22. junija in nato še 23. junija 2020 predložene dodatno revidirane zaveze (v nadaljnjem besedilu: končne zaveze).

14. Komisija v osnutku sklepa ugotavlja, da se s končnimi zavezami odpravljajo bistvene ovire za učinkovito konkurenco na notranjem trgu ali njegovem znatnem delu, ki bi sicer nastale zaradi predlagane transakcije, nasprotovanja na nekaterih upoštevnih trgih, ki so bila vključena v obvestilo o nasprotovanju, pa so bila umaknjena. Zato je v osnutku sklepa navedeno, da je predlagana transakcija združljiva z notranjim trgom in delovanjem Sporazuma EGP ob doslednem spoštovanju končnih zavez.

15. Glede na navedeno menim, da je bilo učinkovito uveljavljanje procesnih pravic strani v tem postopku spoštovano.

Bruselj, 2. julij 2020. Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: Sklep 2011/695/EU).

(2) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah) (UL L 24, 29.1.2004, str. 1).

(3) Sklep z dne 23. septembra 2019 je bil naslovljen na podjetje Orlen, sklep z dne 30. septembra 2019 je bil naslovljen na obe podjetji, tj. Orlen in Lotos, 22. novembra 2019 pa je Komisija vsakemu od podjetij poslala še dva ločena sklepa.

(4) Uredba Komisije (ES) št. 802/2004 z dne 21. aprila 2004 o izvajanju Uredbe Sveta (ES) št. 139/2004 o nadzoru koncentracij podjetij (UL L 133, 30.4.2004, str. 1), kakor je bila spremenjena.

(5) Odvetnikom podjetja Orlen sta bila 7. aprila 2020 poslana (neuradni) predhodni informativni izvod obvestila o nasprotovanju in njegov spremni dopis.

(6) Ta virtualna podatkovna soba je bila vzpostavljena kot nadomestilo za običajno fizično podatkovno sobo, ki je ni bilo mogoče vzpostaviti zaradi trenutne pandemije koronavirusa. Gospodarski svetovalci so lahko poročilo o svojih sklepih, ki ni zaupne narave, posredovali strankama, ko so prejeli potrdilo Komisije, da poročilo ne vsebuje nobenih zaupnih informacij.

(7) Zaradi trenutne pandemije koronavirusa je ustno zaslišanje potekalo na daljavo s pomočjo varne šifrirane videokonference.